wickkiey/tamil-wikipedia-markdown huggingface dataset:
# ஓமியோ குமார் தாஸ்


**ஓமியோ குமார் தாஸ்** (*Omeo Kumar Das* ; 05 மே 1895 - 23 சனவரி 1975), **லோக் நாயக்** என்று பிரபலமாக அறியப்படும் இவர் ஓர் இந்திய சமூக சேவகரும், காந்தியவாதியும், கல்வியாளரும், எழுத்தாளரும், அசாம் அரசாங்கத்தின் முன்னாள் அமைச்சரும் ஆவார். இவர் அசாம் மாநிலத்தில் பல்வேறு காலங்களில் கல்வி, தொழிலாளர் , உணவு, பொது வினியோகம் போன்ற பல்வேறு அமைச்சகப் பதவிகளை வகித்தார். மகாத்மா காந்தியின் சுயசரிதையான சத்திய சோதனையை அசாமிய மொழியில் மொழிபெயர்த்தார். மாநிலத்தில் தேயிலை தோட்ட தொழிலாளர் வருங்கால வைப்பு நிதியை செயல்படுத்த பங்களித்தார். சமூகத்திற்கு இவர் ஆற்றிய பங்களிப்புக்காக இந்திய அரசு இவருக்கு 1963ஆம் ஆண்டில் மூன்றாவது உயரிய விருதான பத்ம பூசண் விருதினை வழங்கியது. இந்திய அஞ்சல் துறை 15 மே 1998 அன்று நினைவு முத்திரையை வெளியிட்டு இவரை கௌரவித்தது.  

## ஆரம்ப கால வாழ்க்கை
05 மே 1895 அன்று வடகிழக்குப் இந்திய மாநிலமான அசாமின் நகாமோ மாவட்டத்தில் பிறந்தார். தேஜ்பூரில் இவரது பள்ளிப்படிப்பு இருந்தது. இவர் தனது உயர் கல்வியை குவகாத்தியிலுள்ள காட்டன் கல்லூரியிலும் கொல்கத்தா நகரக் கல்லூரியிலும் பயின்றார், அந்த சமயத்தில் இவர் கோபால கிருஷ்ண கோகலே, பால கங்காதர் திலகர் போன்ற இந்திய சுதந்திர ஆர்வலர்களின் செயல்பாடுகளால் ஈர்க்கப்பட்டு மாணவர் அரசியலில் ஈடுபடத் தொடங்கினார்.  

## அரசியல் வாழ்க்கை
இவர் அசாமில் 1930ஆம் ஆண்டின் உப்புச் சத்தியாகிரக தலைவர்களில் ஒருவராக இருந்தார். மேலும், சுதந்திர போராட்டத்தின் போது பல முறை சிறையில் அடைக்கப்பட்டார். இந்த காலங்களில், இவர் பல்வேறு துறைகளில் அமைச்சராக பணியாற்றினார். இவர் தொழிலாளர் துறை அமைச்சராக இருந்த காலத்தில்தான் தேயிலை தோட்ட தொழிலாளர்களுக்கான தொழிலாளர் வருங்கால வைப்பு நிதி நிறுவப்பட்டது. இந்த முயற்சி ஆசியாவில் இதுபோன்ற முதல் நிகழ்வுகளில் ஒன்றாகும். *காந்திஜிர் ஜிபோனி*, *மகாத்மா காந்திக் ஆமி கிடோர் புஜிலு*, *அசோமோத் மகாத்மா* ஆகியவை இவருடைய மற்ற படைப்புகள். இவர் அரிஜன் சேவா சங்கம், பாரதீய ஆதிம் சாதி சேவா சங்கம், பாரத் சேவா சமாஜம், காந்தி தேசிய நினைவு அறக்கட்டளை, கஸ்தூர்பா நினைவு அறக்கட்டளை, அசாம் சேவா சமிதி போன்ற போதைப்பொருள் பயன்பாட்டுக்கு எதிரான பிரச்சாரம் , தொழுநோய் மற்றும் காசநோயால் பாதிக்கப்பட்ட நோயாளிகளின் மறுவாழ்வு ஆகியவற்றுக்காக பணியாற்றும் பல சமூக மற்றும் காந்திய அமைப்புகளின் செயல்பாடுகளில் ஈடுபட்டார். இவருக்கு ஒரு மகள் உள்ளார். இந்திய சமூக அறிவியல் ஆய்வுக் கழகத்தால் நிதியளிக்கப்பட்ட ஒரு தன்னாட்சி நிறுவனமான குவகாத்தி, சமூக மாற்றம் மற்றும் மேம்பாட்டு ஓமியோ குமார் தாஸ் நிறுவனத்துக்கு 1995இல் இவரது பிறந்த நூற்றாண்டு நாளில் இவரது பெயரிடப்பட்டது. இந்திய அஞ்சல் துறை 1998இல் இவருக்கு நினைவு முத்திரையை வெளியிட்டது.
# மோகன்லால் லல்லுபாய் தந்த்வாலா


**மோகன்லால் லல்லுபாய் தந்த்வாலா** (*Mohanlal Lallubhai Dantwala*; 1909-1998) ஓர் இந்திய வேளாண் பொருளாதார நிபுணரும், கல்வியாளரும், எழுத்தாளரும் ஆவார். இவர், இந்திய வேளாண் பொருளாதாரத்தின் தந்தை என பலரால் கருதப்படுகிறார். இவர் காந்தியவாதியும், இந்திய சுதந்திர ஆர்வலருமாவார். இந்திய சுதந்திர போராட்டத்தின் போது இவர் ஆறு ஆண்டுகளுக்கும் மேலாக சிறையில் இருந்தார். இவர் இந்தியாவின் விவசாயத் துறை பற்றிய பல புத்தகங்களையும், கட்டுரைகளையும் எழுதியுள்ளார். மேம்பாட்டு ஆய்வுகளை ஊக்குவிக்கும் ஆராய்ச்சி மையமான மேம்பாட்டு மாற்று மையத்தின் (CFDA) நிறுவனர் தலைவராகவும் இருந்தார். இந்திய அறிவியல் மற்றும் தொழில்நுட்பத்தில் இவர் ஆற்றிய பங்களிப்புக்காக இந்திய அரசு இந்தியாவின் மூன்றாவது உயரிய விருதான பத்ம பூசண் விருதை 1968இல் இவருக்கு வழங்கியது.  

## சுயசரிதை
தந்த்வாலா 18 செப்டம்பர் 1909 அன்று இந்தியாவின் குசராத்தின் பெரிய நகரங்களில் ஒன்றான சூரத்தில் பிறந்தார். இவர் சூரத் எம்டிபி கலைக் கல்லூரியிலும், மும்பை வில்சன் கல்லூரியிலும் தனது கல்லூரிப் படிப்பை முடித்தார். கல்விச் சிறப்பிற்காக *ஜேம்ஸ் டெய்லர்* பரிசையும் வென்றார். பின்னர் மும்பை பல்கலைக்கழகத்தின் பொருளாதாரப் பள்ளியில் ஆசிரியராகப் பணியாற்றினார். இந்த காலகட்டத்தில்தான் இவர் இந்திய சுதந்திர இயக்கத்தில் ஈடுபட்டார். இதற்காக, மொத்தமாக ஆறரை ஆண்டுகள் சிறை தண்டனை அனுபவித்தார். இது இவரது முனைவர் பட்ட படிப்பில் இடையூறுகளை ஏற்படுத்தியது. மேலும், இவர் மும்பையில் உள்ள ஆர்தர் சாலை மத்திய சிறையில் சிறைவாசம் அனுபவித்தபோது இவரது ஆய்வறிக்கை சமர்ப்பிக்கப்பட்டதாக கூறப்படுகிறது. இந்த நேரத்தில், இவர் தனது குறிப்பிடத்தக்க படைப்புகளில் ஒன்றான *எ ஹன்டரட் இயர்சு ஆப் இந்தியன் காட்டன்* (*A Hundred Years of Indian Cotton)* என்ற நூலை எழுதினார். கிழக்கிந்திய பருத்தி சங்கத்தால் நியமிக்கப்பட்ட இந்தப் புத்தகத்தில் ஜவகர்லால் நேரு எழுதிய முன்னுரை இருந்தது.  

## காந்தியுடனான நெருக்கம்
மகாத்மா காந்தியின் நெருங்கிய ஒத்துழைப்பாளர்களில் ஒருவரான இவர், அக்டோபர் 1952 இல் "அரிஜன்" என்ற பத்திரிக்கையில் வெளியிடப்பட்ட முன்மொழிவு ஆவணத்தை வரைந்து, "நடைமுறை அறங்காவலர்" என்ற காந்திய இலட்சியத்தின் வளர்ச்சிக்கு பங்களித்ததாக அறியப்படுகிறது இந்திய சுதந்திரத்திற்குப் பிறகு இவர் காங்கிரசு முன்னணி சோசலிச கட்சியை உருவாக்க உதவுவதற்காக ஜெயபிரகாஷ் நாராயண், ராம் மனோகர் லோகியா போன்ற பல முன்னணி அரசியல் தலைவர்களுடன் தொடர்பு கொண்டிருந்தார். இப்பணிக்குழு தொகுதி மட்டங்களில் சமூக-பொருளாதார திட்டமிடல் செயல்முறைக்கு நிறுவன மற்றும் செயல்பாட்டு நெறிமுறைகளை பரிந்துரைத்தது. இந்த குழு பின்னர் "தந்த்வாலா குழு" என்று அழைக்கப்பட்டது. இவர் மும்பை பல்கலைக்கழகத்தில் பொருளாதாரத் துறையின் இயக்குநராகப் பணியாற்றினார். இந்திய அரசின் தேசியப் பேராசிரியராகவும் இருந்தார். 1998 ஆம் ஆண்டில் மேம்பாட்டுக்கான மாற்று மையம் நிறுவப்பட்டபோது, இவர் அதன் நிறுவனர் தலைவரானார். மேலும் தான் இறக்கும் வரை இந்தப் பதவியை வகித்தார்.  

## இறப்பும் கௌரவமும்
இவர் அக்டோபர் 8, 1998 அன்று, தனது 89 வயதில் இறந்தார். *இந்தியன் ஜர்னல் ஆஃப் அக்ரிகல்ச்சர் எகனாமிக்ஸ்* இதழில் வெளியிடப்பட்ட*பேராசிரியர் எம்எல் தந்த்வாலா: ஏ ட்ரிபியூட்* உட்பட பல இரங்கல் செய்திகளில் இவரது வாழ்க்கை கதை ஆவணப்படுத்தப்பட்டுள்ளது.
# விட்டல்பாய் சாவேரி


**விட்டல்பாய் சாவேரி** (*Vithalbhai Jhaveri* ;1916-1985) ஓர் இந்திய சுதந்திர ஆர்வலரும், திரைப்படத் தயாரிப்பாளரும், புகைப்படக் கலைஞரும், எழுத்தாளரும், மகாத்மா காந்தியின் நெருங்கிய கூட்டாளியும் ஆவார். இவர், உப்புச் சத்தியாகிரகம் முதல் 1948இல் காந்தி இறக்கும் வரை, பல புகைப்படங்கள், பல இலக்கியப் படைப்புகளில் பயன்படுத்தப்பட்ட பல புகைப்படங்கள் மூலம் காந்தியை ஆவணப்படுத்தியுள்ளார். *பீட்டர் ரூஹே* என்பவரின் "காந்தி-புகைப்பட வாழ்க்கை வரலாறு" என்ற புத்தகத்தில் இவரது புகைப்படங்களில் பலவற்றை பயன்படுத்தியுள்ளது. எட்டு தொகுப்புகளைக் கொண்ட மகாத்மா காந்தியின் வாழ்க்கைப் பற்றிய நூலை தினாநாத் கோபால் டெண்டுல்கருடன் இணைந்து வெளியிட்டார். மகாத்மா: லைஃப் ஆஃப் காந்தி, 1869–1948 என்ற இவரது 330 நிமிட ஆவணப்படம், இந்தியத் தலைவரின் வாழ்க்கையை 14 அத்தியாயங்களில் உள்ளடக்கியது. இந்திய அரசு இலக்கியத்துக்கும், கல்விக்குமான இவரது பங்களிப்புக்காக 1969இல் பத்ம பூசண் விருதை வழங்கியது.
# மகேஷ் சந்திரன் பஞ்சநாதன்


**மகேஷ் சந்திரன் பஞ்சநாதன்** (பிறப்பு 10 ஆகஸ்ட் 1983) ஓர் இந்திய சதுரங்க வீரர்.இவருக்கு 2006இல் **பன்னாட்டு சதுரங்கக் கூட்டமைப்பின்** கிராண்ட்மாஸ்டர் பட்டம் வழங்கப்பட்டது.  

மகேஷ் சந்திரன் மதுரையில் பிறந்தார். 2003இல் இவர் இலங்கையில் நடந்த ஆசிய இளையோர் சதுரங்கப் போட்டியை வென்றார். 2005ஆம் ஆண்டில் அமெரிக்க சுதந்திர தின வார இறுதியில் பிலடெல்பியாவில் 33வது உலக சதுரங்க ஓபனில் விளையாடி கமில் மிடோஸுடன் முதல் இடத்தைப் பகிர்ந்து கொண்டார். அதே ஆண்டில் இவர் டெக்சாசின் ரிச்சர்ட்சனில் நடந்த யூ.டீ.டீ. ஜி.எம். அழைப்பிதழ் போட்டியில் முதலிடம் பிடித்தார். 2008ஆம் ஆண்டில் இவர் கோலாலம்பூர் ஓபனில் நுகுயென் ஆன்ஹ துங் ,சடிக்கின் இருவாண்டோ மற்றும் சுசான்டோ மேகரண்டோ ஆகியோருடன் இணைந்து 3–6வது இடங்களை பகிர்ந்து கொண்டார். 2009இல் மும்பை மேயர் கோப்பையில் அலெக்சாண்டர் அரெஸ்சேங்கோ, கொனேரு ஹம்பி மற்றும் எவ்கெஞ்சி மிரோஷ்ணி சென்கோ ஆகிய மூவருடன் இணைந்து 1-4ஆம் இடங்களை பகிர்ந்து கொண்டார். 2010இல் கான்பரா டோபேர்ள் கோப்பையில் கலந்து கொண்டு 3-6வது இடங்களை விளாடிமிர் மலானியுக், டேவிட் ஸ்மெர்டோன், சப்தரிஷி ராய் சவுத்ரி ஆகியோருடன் பகிர்ந்து கொண்டார். 2011 ஆம் ஆண்டில் 3ஆவது ஒரிஸ்ஸா சர்வதேச ஜிஎம் ஓபன் சதுரங்க போட்டியில் டிக்ரான் எல். பெட்ரோசியன் மற்றும் அபிஜித் குப்தாவுடன் 2வது–4வது இடங்களை பகிர்ந்து கொண்டார் மற்றும் பெர்க்லி சர்வதேச சதுரங்க போட்டியில் மூன்றாவது இடத்தைப் பிடித்தார். 2012இல் இவர் பிலடெல்பியா ஓபனை 7/9 புள்ளிகளுடன் வென்றார். 2015 இல், மோரிசுடவுனில் நடந்த நியூஜெர்சி ஓபன் போட்டியில் செர்ஜி அசரோவ் உடன் இணைந்து முதலிடம் பிடித்தார்; இரு வீரர்களும் 5/6 மதிப்பெண் பெற்றனர்.  

மகேஷ் சந்திரன் டல்லாஸில் உள்ள டெக்சாஸ் பல்கலைக்கழகத்தில் இளங்கலை மற்றும் முதுகலை பட்டப்படிப்புகளை முடித்தார்.
# இந்திய தேசிய ராணுவத்தின் புதையல் சர்ச்சை

**இந்திய தேசிய ராணுவத்தின் புதையல் சர்ச்சை** (INA treasure controversy) என்பது சுபாஷ் சந்திர போஸின் கடைசி அறியப்பட்ட பயணத்தில் நாடு கடந்த இந்திய அரசுக்குச் சொந்தமான பொருள்களுக்காக நாடு கடந்த இந்திய அரசின் ஒருவர் மோசடி செய்துவிட்டதாக குற்றம்சாட்டப்பட்டது தொடர்புடையது. சப்பானில் வாழ்ந்த நாடுகடந்த இந்திய அரசைச் சார்ந்த ஒருவர் பார்மோசாவில் (இன்றைய தைவான்) விமான விபத்தில் அவரை கொன்று விட்டு போஸின் உடைமைகளில் இருந்து கணிசமான அளவு தங்க ஆபரணங்களையும், விலை உயர்ந்த கற்களையும் எடுத்துச் சென்றதாகக் கூறப்படுகிறது.  

## ஆவணப்படம்
- 'Netaji Bose - The Lost Treasure' a documentary by History TV18 channel.
# இராஜிவ் தீக்சித்


இவர் சுதேசி செயல்பாட்டின் தீவிர ஊக்குவிப்பாளராக இருந்தார். மேலும், பாரத் சுவாபிமான் அறக்கட்டளையின் தேசிய செயலாளராகவும் இருந்தார். இவர் தனது ஆரம்ப மற்றும் இடைநிலைக் கல்வியை உத்தரப் பிரதேசத்தில் உள்ள பிரோசாபாத்தில் பெற்றார் .  

## தொழில்
உலகமயமாக்கலுக்கான போக்கின் ஒரு பகுதியாக பல தேசிய நிறுவனங்கள் இந்தியாவில் தங்கள் இருப்பை அதிகரித்துக் கொண்டிருந்த நேரத்தில், 1990களின் முற்பகுதியில் "ஆசாதி பச்சாவ் அந்தோலன்" (சுதந்திரத்தை காப்பாற்ற இயக்கம்) என்ற அமைப்பை தீக்சித் நிறுவினார். ராம்தேவின் உதவியாளரான இவர் ராம்தேவின் ஊழல் எதிர்ப்பு அமைப்பான பாரத் சுவாபிமான் அந்தோலனின் தேசிய செயலாளராக பணியாற்றினார்.  

ஒரு ஆர்வலராக தனது வாழ்க்கையின் போது, தீக்சித் இந்திய வரிவிதிப்பு முறையை பரவலாக்க கோரினார். தற்போதுள்ள அமைப்பு அதிகாரத்துவ ஊழலுக்கு முக்கிய காரணம் என்று கூறினார். வரி வருவாயில் 80 சதவிகிதம் அரசியல்வாதிகளுக்கும் அதிகாரிகளின் சம்பளத்திற்குப் பயன்படுத்தப்படுவதாக இவர் கூறினார். இந்திய அரசாங்கத்தின் நவீன நிதி நிலை அறிக்கை முறையை இந்தியாவில் முந்தைய பிரித்தானிய இந்தியப் பேரரசுடன் ஒப்பிட்டார்.  

## இறப்பு
தீக்சித் 30 நவம்பர் 2010-ல் சத்தீசுகரின் பிலாய் நகரில் இறந்துவிட்டார். மாரடைப்பு இவரது மரணத்திற்கான காரணம் என்று கூறப்படுகிறது. இவரது இறுதி சடங்கை ராம்தேவும் ராஜீவின் சகோதரர் பிரதீப் ஆகியோர் நடத்தினர். இருப்பினும், தீக்சிதின் சில நண்பர்கள், தீட்சித் பிரபலமடைவதை ராம்தேவ் விரும்பவில்லை என்றும், இவருடைய மரணத்தில் ராம்தேவ் ஒரு பங்கைக் கொண்டிருந்தார் என்றும் ஊகித்தனர். இருப்பினும், ராம்தேவ் தனது அரசியல் எதிரிகளின் சதி கோட்பாடுகள் என இக்கூற்றுக்களை நிராகரித்தார்.
# தேசிய நூற்புச் சக்கர அருங்காட்சியகம்



**தேசிய நூற்புச் சக்கர அருங்காட்சியகம்** (*National Charkha Museum*) என்பது புது தில்லி, கன்னாட்டு பிளேசில் அமைந்துள்ள ஒரு நூற்புச் சக்கர அருங்காட்சியகம் ஆகும். பாலிகா பஜாரில் ஏற்கனவே கட்டப்பட்ட தோட்டத்தில் இது கட்டப்பட்டுள்ளது. புதுடெல்லி மாநகராட்சி மன்றமும் காதி வளர்ச்சி மற்றும் கிராம தொழில்கள் ஆணையமும் இணைந்து இதை கட்டியது. இந்த அருங்காட்சியகம் மே 21, 2017 அன்று அப்போதைய பாரதிய ஜனதா கட்சியின் தேசியத் தலைவர் அமித் சாவால் திறக்கப்பட்டது.  

இந்த அருங்காட்சியகத்தில் 26 அடி (8 மீட்டர்) நீளமும் 13 அடி (4 மீட்டர்) உயர குரோமியம் துருவேறா எஃகிலான நூற்புச் சக்கரம் ஒன்று உள்ளது. இது ஐந்து டன் எடை கொண்டது. அதன் மீது வெப்பத்தின் தாக்கம் ஏற்படுவதில்லை. மேலும் இது துரு எதிர்ப்பு மற்றும் காந்தமற்றது. இந்த சக்கரம் உலகின் மிகப்பெரிய நூற்புச் சக்கரமாகும். இந்த அருங்காட்சியகம் நூற்பு சக்கரத்தின் வரலாறு மற்றும் பரிணாமத்தை, ஒரு தாழ்மையான கருவியிலிருந்து தேசியவாதத்தின் அடையாளமாக சித்தரிக்கிறது. இந்த கருவி அல்லது இயந்திரம் இந்திய குடிமக்களுக்கு அதிகாரம் அளித்தது, ஏனெனில் அவர்கள் இராட்டையைப் பயன்படுத்தி உள்நாட்டுத் (இந்தியாவில் தயாரிக்கப்பட்ட) துணிகளை நெசவு செய்யத் தொடங்கினர். இந்த அருங்காட்சியகத்தின் நுழைவு கட்டணம் ரூ .20.
# விண்டோசு 11


**விண்டோசு 11** (windows 11) என்பது மைக்ரோசாப்ட் உருவாக்கிய விண்டோசு என்டி இயக்க முறைமையின் முக்கிய பதிப்பாகும், இது ஜூன் 24, 2021 அன்று அறிவிக்கப்பட்டது , மேலும் இது 2015 ஆம் ஆண்டில் வெளியான விண்டோசு 10 இன் அடுத்த பதிப்பாகும். விண்டோசு 10 பயன்படுத்தும் தகுதியான பயனர்களுக்கு விண்டோசு அப்டேட் மூலம் கட்டணம் செலுத்தாமல் விண்டோசு 11 ஐ மேம்படுத்தும் வசதி அக்டோபர் 5, 2021 அன்று வெளியிடப்பட்டது.  

மைக்ரோசாப்ட் , விண்டோசு 10 -ஐ விட விண்டோசு 11 செயல்திறன் மேம்பாடு கொண்டிருப்பதாகவும் அனுகலை எளிமையாக்கியிருப்பதாகவும் அறிவித்தது.  

விண்டோசு 11 கலவையானது முதல் நேர்மறையான வரவேற்பைப் பெற்றுள்ளது. இயக்க முறைமையின் முன் வெளியீடு அதன் கடுமையான வன்பொருள் தேவைகளில் கவனம் செலுத்தியது. விண்டோசு 11 அதன் மேம்பட்ட காட்சி வடிவமைப்பு, சாளர மேலாண்மை மற்றும் பாதுகாப்பில் அதிக கவனம் ஆகியவற்றிற்கு நேர்மறையான விமர்சனங்களைப் பெற்றது, ஆனால் அதன் பயனர் இடைமுகங்களில் செய்யப்பட்ட மாற்றங்களினால் எதிர்மறையான விமர்சனத்தைப் பெற்றது.  

## வளர்ச்சி
2015 இக்னைட் மாநாட்டில், மைக்ரோசாப்ட் ஊழியர் ஜெர்ரி நிக்சன் "விண்டோசின் கடைசி பதிப்பாக விண்டோசு 10 இருக்கும்" என்று கூறினார், மைக்ரோசாப்ட் அறிக்கையின் மூலமாக அவரது கூற்றினை உறுதி செய்தது. இருப்பினும், ஒரு புதிய பதிப்பு அல்லது விண்டோசின் மறுவடிவமைப்பு பற்றிய ஊகம் ஜனவரி 2021 இல் எழுந்தது, "விண்டோசின் புத்துயிர்ப்பு காட்சியை" குறிப்பிடும் வேலை பட்டியலை மைக்ரோசாப்ட் வெளியிட்டது. விண்டோசிற்கான காட்சி புதுப்பிப்பு, "சன் பள்ளத்தாக்கு" என்ற குறியீட்டு பெயரில் உருவாக்கப்பட்டது, இது கணினியின் பயனர் இடைமுகத்தை மறு வடிவமைக்க அமைக்கப்பட்டதாக கூறப்படுகிறது.  

### வெளியீடு
விண்டோசு 11 பெயர் தற்செயலாக ஜூன் 2021 இல் அதிகாரப்பூர்வ மைக்ரோசாப்ட் ஆதரவு ஆவணத்தில் வெளியிடப்பட்டது. விண்டோசு 11 இன் மேசைக் கணிபொறியின் ஒரு சோதனை உருவாக்கத்தின் படங்கள் வலைத்தளங்களில் ஜூன் 15, 2021, அன்று வெளிவந்தன.  

ஜூன் 24 ஊடக நிகழ்வில், மைக்ரோசாப்ட் விண்டோசு 11 "*ஹாலிடே 2021"* இல் வெளியிடப்படும் என்று அறிவித்தது, ஆனால் வெளியிடப்படும் சரியான தேதி குறிப்பிடப்படவில்லை. விண்டோசு புதுப்பிப்பு மூலம் இணக்கமான விண்டோசு 10 சாதனங்களுக்கான இலவச மேம்படுத்தலுடன் அதன் வெளியீடும் இருக்கும் என்று கூறப்பட்டது. ஜூன் 28 அன்று, மைக்ரோசாப்ட் விண்டோசு 11 இன் முதல் முன்னோட்ட உருவாக்கத்தையும் மென்பொருள் உருவாக்கக் கருவித்தொகுதியையும் (SDK) விண்டோசு இன்சைடர்களுக்கு வெளியிடுவதாக அறிவித்தது .  

மைக்ரோசாப்ட், விண்டோசு 11 அக்டோபர் 5, 2021 அன்று வெளியிடப்படும் என்று ஆகஸ்ட் 31, 2021 இல் அறிவித்தது. வெளியீடு படிப்படியாக இருக்கும் என்றும், புதிய தகுதி சாதனங்கள் முதலில் மேம்படுத்தப்படும் என்றும் அறிவித்தது. அதற்கு முன்னர் வெளியான விண்டோசு 10 ஜூலை 29, 2015 அன்று வெளியிடப்பட்டதிலிருந்து, ஆறு வருடங்களுக்குப் பின்னர் அதன் அடுத்த பதிப்பு வெளியாகிறது. மைக்ரோசாப்ட் விண்டோசு இயக்க முறைமைகளின் தொடர்ச்சியான வெளியீடுகளுக்கு இடையேயான மிக நீண்ட கால இடைவெளியாக இது பார்க்கப்படுகிறது. முன்னதாக விண்டோசு எக்சு. பி. அக்டோபர் 25, 2001 அன்று வெளியிடப்பட்டது மற்றும் விண்டோசு விஸ்டா ஜனவரி 30, 2007 அன்று வெளியிடப்பட்டதே அதிக கால இடைவெளி கொண்டதாக இருந்தது.  

மைக்ரோசாப்ட் அதிகாரப்பூர்வமாக விண்டோசு 11 ஐ அக்டோபர் 4, 2021 அன்று 2:00 மணிக்கு வெளியிட்டது. விண்டோசு அப்டேட் மூலம் இற்றைகள் படிப்படியாக வெளிவருகின்றன,மைக்ரோசாப்ட் "அனைத்து தகுதியுள்ள விண்டோசு 10 சாதனங்களும் விண்டோசு 11 , 2022 ஆம் ஆண்டு நடுப்பகுதிக்குள் மேம்படுத்தப்படும் என்று எதிர்பார்க்கிறோம்" என்று கூறியது.
# எல். என். சாத்திரி


**எல். என். சாத்திரி** (*L. N. Shastri*) 30 ஆகத்து 1971 - 30 ஆகத்து 2017) சைதன்யா என்றும் அறியப்படும் இவர் இந்தியப் பின்னணிப் பாடகரும், இசையமைப்பாளரும் ஆவார். இவர் முக்கியமாக கன்னடத் திரைப்படத்துறையில் பணி புரிகிறார். *அஜகஜன்தாரா* (1991) திரைப்படத்தில் பின்னணி பாடகராக தனது வாழ்க்கையைத் தொடங்கிய இவர் 3000க்கும் மேற்பட்ட பாடல்களைப் பாடியுள்ளார். இவரது நண்பர்களின் பரிந்துரையின் பேரில், இவர் தன்னை சைதன்யா என மறுபெயரிட்டார். *கனசலு நீனே மனசளு நீனே* (1998) படம் தொடங்கி 25க்கும் மேற்பட்ட படங்களுக்கு இசையமைத்துள்ளார்.  

பாடகராக இவரது மிகப் பெரிய வெற்றிப் பாடல் *ஜானுமடா ஜோடி* (1996) திரைப்படத்திலிருந்து "கொலுமண்டே ஜங்கமதேவரு" என்ற பாடலாகும். இது இவருக்கு தொழிலில் ஒரு பெரிய வெற்றியைக் கொடுத்தது. மேலும், சிறந்த ஆண் பின்னணிப் பாடகருக்கான கர்நாடக மாநில திரைப்பட விருதையும் பெற்றுத் தந்தது . அம்சலேகா, வி. மனோகர், வி. அரிகிருஷ்ணா, குருகிரண், அர்ஜுன் ஜன்யா, அனூப் சீலின் உள்ளிட்ட கன்னடத் திரையுலகின் முக்கிய இசை இயக்குநர்களுடன் இவர் நெருங்கிய தொடர்பு கொண்டிருந்தார்.  

எல். என். சாத்திரி சக பாடகி சுமாவை மணந்தார். சுமாவும் 50க்கும் மேற்பட்ட படங்களுக்கு பாடியுள்ளார்.  

## இறப்பு
குடல் புற்றுநோயால் பாதிக்கப்படிருந்த எல். என். சாத்திரி 30 ஆகத்து 2017 அன்று இறந்தார்.
# சிரத்தா நிகம்


**சிரத்தா நிகம்** (*Shraddha Nigam*) (பிறப்பு 1 அக்டோபர் 1979) ஓர் இந்தியத் திரைப்படங்களிலும் தொலைக்காட்சியிலும் தோன்றும் நடிகையாகாவார்.  
## சொந்த வாழ்க்கை

சிரத்தா தனது கல்வியை இந்தூரில் முடித்தார். புனேவில் உள்ள சிம்பியோசிஸ் சர்வதேச பல்கலைக்கழகத்தில்வடிவமைப்பைப் படித்தார். 2008ஆம் ஆண்டில் இவர் கரண் சிங் குரோவர் என்ற பிரபல இந்தியத் தொலைக்காட்சி நடிகரை மணந்தார். ஆனால், இவர்கள் 2009இல் விவாகரத்து பெற்றனர். 2012 திசம்பரில் சிரத்தா நடிகர் மயங்க் ஆனந்தை மணந்தார. இவர்கள் 2011 முதல் கூட்டாக ஒரு வடிவமைப்பு வரிசையைத் தொடங்கினார்கள். மேலும், கூட்டு தளவாடங்கள் வடிவமைப்பும் உட்புற வடிவமைப்புக்கான திட்டங்களையும் கொண்டுள்ளனர்.  

## தொழில்
1997இல் வெளியான *பொன்னிலமழா* என்ற மலையாளத் திரைப்படத்தின் மூலம் திரைப்படங்களில் அறிமுகமானார். இவரது இந்தி அறிமுகம் 2000ல் ஜோஷ் என்ற படத்தில் இருந்தது. பின்னர் சில பாலிவுட் படங்களில் நடித்தார். சோடியன் என்ற நாடகத் தொடர் மூலம் இவர் தொலைக்காட்சியில் அறிமுகமானார். தி டைம்ஸ் ஆஃப் இந்தியா, *கிருஷ்ணா அர்ஜுன்* என்ற படத்தில் பெண் கதாபாத்திரத்தில் நடித்ததைப் பற்றி எழுதும்போது "இதயங்களைத் திருடினார்" என்று எழுதியது. 2010இல், சிரத்தா தனது வடிவமைப்பில் கவனம் செலுத்தத் தொடங்கினார். 2012ஆம் ஆண்டில், பைரவி ராய்ச்சுரா தயாரித்த நிகழ்ச்சியில் அனுஜ் சக்சேனாவுக்கு இணையாக தோன்ற இவருக்கு ஒரு வாய்ப்பு வழங்கப்பட்டது.
# வங்கடை


**வங்கடை** அல்லது **வங்கடைப் பாறை** (*Torpedo scad*) என்பது ஒரு கடல் மீன் இனமாகும். இது ஜாக் மற்றும் பாரை குடும்பத்தில் வகைப்படுத்தப்பட்டுள்ளது. வங்கடை மீன்களானது வெப்பமண்டல இந்தோ பசிபிக் பகுதி முழுவதும் பரவி உள்ளது. மேற்கில் தென்னாப்பிரிக்காவிலிருந்து கிழக்கில் தொங்கா வரையும், வடக்கில் யப்பான் மற்றும் தெற்கில் ஆஸ்திரேலியா வரை பரவியுள்ளது. இது பாறை மீன்களின் கூட்டத்தோடு சேர்ந்து திரியும். இதன் செவுல் மூடியில் உள்ள கருப்புத் திட்டும், நீண்டு வளைந்த பக்கத் துடுப்பும் இவற்றை எளிதில் அடையாளம் காணப் பயன்படுகின்றன. இதில் பதிவுசெய்யப்பட்ட மிகப்பெரிய மீன் 80 செமீ நீளம் மற்றும் 4 கிலோ எடையுள்ளது. இருப்பினும் இது 40 செமீக்கும் குறைவான நீளத்திலேயே பொதுவாக காணப்படுகிறது. இது ஒரு இரைகௌவல் இனமாகும். இது பலவகையான மீன்களையும், தலைக்காலிகளையும், ஓட்டுடைய கணுக்காலிகளையும் உணவாக கொள்கிறது. இந்த இனம் வளரவளர உணவில் சில மாற்றங்கள் ஏற்படுகின்றன. வங்கடை மீன்களில் பெண் மீன்கள் 22 செமீ அளவு, ஆண் மீன்கள் 26.4 செமீ அளவு அடையும்போது பாலியல் முதிர்ச்சி அடைகின்றன. இந்தியாவில் மார்ச் மற்றும் சூலை மாதங்களுக்கு இடையில் முட்டையிடுகின்றன, அங்கு குடம்பி வளர்ச்சி மற்றும் மார்போமெட்ரிக்ஸ் பற்றிய குறிப்பிடத்தக்க ஆராய்ச்சி மேற்கொள்ளப்பட்டது.  

இந்தியா உட்பட இந்தோ-பசிபிக் முழுவதும் மீன்வளத்தில் வங்கடை மிகவும் முக்கியத்துவம் வாய்ந்ததாக உள்ளது. புள்ளிவிவரங்களின் படி (இந்தியாவை தவிர்த்து) இந்த இனங்களின் வருடாந்திர மீன் பிடிப்பு 1997 இல் 70,000 டன்னிலிருந்து 2007 இல் 107,000 டன்னாக உயர்ந்துள்ளது. இந்த தரவுகளிலிருந்து இந்த மீன்களின் முக்கிய பயனர்களாக இந்தோனேசியா மற்றும் மலேசியா ஆகியவை உள்ளன.  

## விளக்கம்
வங்கடை மீனின் செவுல் மூடியில் உள்ள கருப்புப் பொட்டும், நீண்டு வளைந்த பக்கத் துடுப்பும் இவற்றை எளிதில் அடையாளம் காணப் பயன்படுகின்றன. வங்கடையின் இருபுறங்களிலும் முன்பறமிருந்து பின்புறம் வரை கடினமான கூரிய செதில் வரிசைகள் உள்ளன. வால் நோக்கி செல்லச் செல்ல இந்த செதில்கள் கரடுமுரடாக, தடிமனாக இருக்கும்.
# ஜீன் மார்க் சவ்வே



**ஜீன் மார்க் சவ்வே** (**Jean-Marc Sauvé**) (பிறப்பு: 28 மே 1949) பிரான்சு அரசின் முன்னாள் துணை ஆலோசகரும், தற்போது பிரான்சு நிர்வாக அறிவியல் நிருவனத்தின் தலைவரும் ஆவார்.  

இவர் பிரான்சு நாட்டின் கத்தோலிக்க திருச்சபையினரின் சிறார்கள் மீதான பாலியல் துன்புறுத்தல்கள் குறித்து விசாரணை செய்து 5 அக்டோபர் 2021 அன்று அறிக்கை வெளியிட்டார்.  

பிரான்சு நாட்டில் 1950-ஆம் ஆண்டு முதல், 70 ஆண்டுகளாக 2 இலட்சம் முதல் 3 இலட்சம் சிறார்கள் வரை, (பெரும்பாலும் சிறுவர்கள்) கத்தோலிக்க திருச்சபையின் பாதிரியார்கள் மற்றும் திருச்சபை ஊழியர்களாலும் பாலியல் துன்புறுத்தலுக்கு ஆளக்கப்பட்டனர் என இவர் தலைமையிலான தன்னாட்சி விசாரணை ஆணையம் 5 அக்டோபர் 2021 அன்று அறிக்கை வெளியிட்டது.  

## இதனையும் காண்க
- பிரான்சு நாட்டின் கத்தோலிக்க திருச்சபையினரின் சிறார்கள் மீதான பாலியல் துன்புறுத்தல்கள்
# பிரத்யா தயா பவார்

**பிரத்யா தயா பவார்** (Pradnya Daya Pawar (பிறப்பு பிப்ரவரி 11, 1966) **பிரத்யா லோகண்டே** ( Pradnya Lokhande) என்றும் பரவலாக அறியப்படும் இவர் , மராத்தி வம்சாவளியைச் சேர்ந்த ஓர் இந்தியக் கவிஞர் மற்றும் புனைகதை எழுத்தாளர் ஆவார்.  

பவார், மகாராட்டிர மாநில இலக்கிய மற்றும் கலாச்சார வாரியத்தின் உறுப்பினராக இருந்தார். இந்தியாவில் அதிகரித்து வரும் சகிப்புத்தன்மை மற்றும் வெறுப்பு நிறைந்த சூழலுக்கு எதிர்ப்பு தெரிவிக்கும் வகையில் சமீபத்தில் அவர் தனது மாநில அரசு விருதுகளை திருப்பி அளித்தார். ஒரு பெளத்தவரான<nowiki/>பவார் தயா பவாரின் மகள் ஆவார்.  

பவார் பரிவர்த்தனாச்சா வாட்சாருவின் ஆசிரியர் ஆவார்.  

## படைப்புகள்

### கவிதை புத்தகங்கள்

- *அந்தஸ்தா* (1993, 2004)
- *உத்கட் ஜீவாகென்யா தகிவார்* (2002)
- *மி பிடாவு பஹாட்டே சமக்ராஷி டோலா* (2007)
- *ஆர்பர் லயித் பிரணாதிக்* (2009,2010)
- *திருஷ்யஞ்சா தோபால் சமுத்திரா* (2013)

## கவுரவங்கள் மற்றும் விருதுகள்

- மாதோஸ்ரீ பீமாபாய் அம்பேத்கர் விருது (2003)
- பிர்சா முண்டா ராஷ்ட்ரிய சாகித்ய புரஸ்கார்
- மகாராட்டிர அறக்கட்டளை விருது
- சாந்தா ஷெல்கே விருது
- மகாராட்டிர மாநிலத்தின் கேசவ்சுட், பால்கவி மற்றும் இந்திரா சாந்த் விஷேஷ் புரஸ்கர்
- போதிவர்த்தன் விருது
- மகாராட்டிர மாநிலத்தின் கா.லா. தோக்கல் விசேசு புரஸ்கர்
- வனிதா சமாஜ் கௌரவ் புரஸ்கார்
- குனிஜன் சம்மேளன் (2012, அவுரங்காபாத்), பிராந்திய சாகித்ய சம்மேளன் (2015), அஸ்மிததர்ஷ் சம்மேளன் (2017, லத்தூர்), மற்றும் சிசக் சாகித்ய சம்மேளன் (2019, விரார்) போன்ற பல்வேறு மதிப்புமிக்க இலக்கியக் கூட்டங்களுக்குத் தலைமை தாங்கினார்.
# தி. கிட்டு

**தி. கிட்டு** (இயற்பெயர் : தி. கிருஷ்ணகுமார்) ஒரு தமிழ்த் திரைப்பட இயக்குநர் ஆவார். இவர் இயக்கிய முதல் படமான மேதகு மாபெரும் வெற்றியடைந்தது.  

## இளமை மற்றும் வாழ்க்கை
கிட்டுவின் சொந்த ஊர் மதுரை மாவட்டம் மஞ்சம்பட்டி என்னும் கிராமம். கிட்டுவின் தாத்தா அடைக்கலம் ஒரு கூத்துக்கலைஞர். கிட்டுவின் தந்தை திருப்பதி ஒரு கால்நடை மருத்துவர். தந்தையின் பணிச்சூழலால் கிட்டுவின் குடும்பம் தஞ்சாவூருக்கு குடிபெயர்ந்தது. கிட்டு, பி.டெக், எம்.டெக் பயோ டெக்னாலஜி படித்துவிட்டு தனியார் கல்லூரியில் ஐந்து வருடம் அமைப்பியல் துறையில் துணைப்பேராசிரியராக பணிபுரிந்தார். தமிழ்த்தேசியவாதியாகிய கிட்டு, தமிழ்த்தேசிய அமைப்புகளில் பயணித்து பின் விலகி தனது தமிழ்த்தேசிய கருத்துகளை நைய்யப்புடை என்னும் தனது வலையொளி மூலமாக பதிவிட்டு வந்தார். தனது துணைப்பேராசியிரர் பணியை ராஜினாமா செய்துவிட்டு திரைப்பட தளத்தில் தற்போது பயணிக்கிறார்  
- 2021 - *மேதகு* - தமிழீழ விடுதலைப் புலிகள் தலைவர் வே.பிரபாகரன் அவர்களின் வாழ்க்கை படம்.
# கத்தோலிக்க திருச்சபையினரின் சிறார்கள் மீதான பாலியல் துன்புறுத்தல்கள், பிரான்சு

**பிரான்சு கத்தோலிக்க திருச்சபையினரின் சிறார்கள் மீதான பாலியல் துன்புறுத்தல்கள்**, பிரான்சு நாட்டின் கத்தோலிக்க திருச்சபையைச் சேர்ந்த 2,900 முதல் 3,200 வரையிலான பாதிரியார்கள், பள்ளி ஆசிரியர்கள் மற்றும் ஊழியர்களால், 1950ஆம் ஆண்டு முதல் 2020-ஆம் வரை, கடந்த 70 ஆண்டுகளாக 2 இலட்சம் முதல் 3 இலட்சம் சிறார்கள் வரை பாலியல் துன்புறுத்தல்களுக்கு ஆளாக்கப் பட்டுள்ளனர் என ஜீன் மார்க் சவ்வே தலைமையிலான விசாரணை ஆணையம் 5 அக்டோபர் 2021 அன்று வெளியிட்ட 2500 பக்க விசாரணை அறிக்கையின் மூலம் தெரியவந்துள்ளது.  

சிறார் பாலியல் துன்புறத்தல்கள் குறித்து கத்தோலிக்க திருச்சபை மற்றும் திருத்தந்தை பிரான்சிசு மனம் வருந்தினர்.சிறார்கள் மீதான இக்கொடுஞ் செயல்கள் தமக்கு பெரும் மனவலியை ஏற்படுத்துவதாக போப்பாண்டவர் பிரான்சிஸ் தனது அறிக்கை ஒன்றில் குறிப்பிட்டுள்ளார். கிறித்தவ தேவாலயங்கள் தங்களைச் சீர்படுத்திக் கொள்ள வேண்டும் என்று மனித உரிமை அமைப்புகள் குரல் எழுப்பத் தொடங்கியுள்ளது. திருச்சபை அதன் நடவடிக்கைகளை மறுபரிசீலனை செய்ய வேண்டிய காலம் இது என மக்கள் கருதுகின்றனர்.  

## விசாரணை
சிறார் பாலியல் துன்புறத்தல்கள் குறித்து விசாரணை செய்ய, பிரான்சு அரசின் முன்னாள் துணை ஆலோசகரான ஜீன் மார்க் சவ்வே தலைமையில் சுயேச்சையான விசாரணை மன்றம், 2018-ஆம் ஆண்டில் பிரான்சு நாட்டின் கத்தோலிக்க திருச்சபையால் நியமிக்கப்பட்டது. நீதிமன்றம், காவல்துறை மற்றும் திருச்சபை பதிவுகள் மூலம் பாதிக்கப்பட்டவர்களிடமும், சாட்சிகளிடமும் தகவல்களைப் பெற்று கடந்த இரண்டரை ஆண்டுகளுக்கும் மேலாக விசாரணை செய்தது. 5 அக்டோபர் 2021 அன்று 2,500 பக்ககள் கொண்ட விசாரணை அறிக்கையை ஜீன் மார்க் சவ்வே வெளியிட்டார்.  
### விசாரணையின் முடிவின் சுருக்கம்
1. பாலியல் துன்புறுத்தல்களால் பாதிக்கப்பட்டவர்களில் 80% சிறுவர்களின் வயது 10 முதல் 13 வரை ஆகும்.
1. கத்தோலிக்க திருச்சபையினர் பாலியல் துன்புறுத்தல்களைத தடுக்கத் தவறியதுடன், அது தொடர்பாக புகார் அளிக்கவும் தவறியது.
1. 2000-ஆம் ஆண்டு வரை சிறார் பாலியல் துன்புறுத்தல்கள் குறித்து திருச்சபையினர் அலட்சியப் போக்குடனும், அதனை மறைக்கும் வேலைகளையும் கத்தோலிக்க திருச்சபையினர் செய்துள்ளனர்.
1. பாலியல் துன்புறுத்தல்களில் பாதிக்கப்பட்டவர்களின் கூற்றுகள் நம்பப்பாததுடன், அவர்களின் குரல்கள் கேட்கப்படவல்லை. கேட்கப்பட்டாலும் நடந்தவற்றில் சிறார்களுக்கு பங்களிப்பு இருந்திருக்கும் எனத்திருச்சபையினர் முடிவு செய்துள்ளனர்.
1. 2,900 முதல் 3,200 வரையிலான பாதிரியார்கள், ஆயர்கள், மற்றும் கர்தினால்கள் போன்ற கத்தோலிக்க மதகுருமார்களுக்கு எதிரான சிறார் பாலியல் அத்துமீறல்கள் ஆதாரங்களுடன் விசாரணையில் கண்டறியப்பட்டுள்ளது.
1. கத்தோலிக்க திருச்சபை பாலியல் துன்புறுத்தல்கள் சூழலில் உள்ளது.
1. கத்தோலிக்க திருச்சபை, சிறார் பாலியல் துன்புறுத்தல்களுக்கு பொறுப்பேற்பதுடன் பாதிக்கப்பட்டவர்களுக்கு இழப்பீடு வழங்கவும் வேண்டும்.

## நிவாரணம்
பாலியல் துன்புறுத்துதலால் பாதிக்கப்பட்டவர்களுக்கு நிதி வழங்கும் திட்டத்தை திருத்தந்தை பிரான்சிசு அறிவித்துள்ளார். மேலும் பாலியல் கொடுமைகளை குற்றமாக்கும் வகையில் கத்தோலிக்க சட்டங்களை பிரான்சிஸ் மாற்றியமைத்தார்.  
## இதனையும் காண்க
- சிறுவர்களுடனான பாலியல் முறைகேடு
- ஜீன் மார்க் சவ்வே
# மாத்தேயு ரிக்கா



**மாத்தியு ரிக்கா** (; பிறப்பு: 15 பிப்ரவரி 1946) ஒரு பிரெஞ்சு எழுத்தாளரும், புகைப்படக் கலைஞரும், மொழிபெயர்ப்பாளரும், புத்தத் துறவியுமாவார். இவர் நேபாளத்தில் உள்ள செச்சென் டென்னி டார்ஜிலிங் மடத்தில் வசித்து வருகிறார்.  

## வாழ்க்கைக் குறிப்பு

பிரெஞ்சு நாட்டு அறிஞர்கள் மற்றும் ஆளுமைகளின் வட்டத்தில் வளர்ந்த மாத்தியு ரிக்கா,  

ரிக்கா மைண்ட் அண்ட் லைஃப் இன்ஸ்டிடியூட் என்ற நிறுவனத்தின் வாரிய உறுப்பினர் ஆவார். கருணா-ஷேசன் என்ற தனது அமைப்பின் மூலம் கிழக்கு நாடுகளில் அவர் ஆற்றிய மனிதாபிமானப் பணிகளுக்காக பிரெஞ்சு தேசிய சிறப்புப் பதக்கத்தை பெற்றார். 1989 முதல் 14வது தலாய் லாமாவுக்குப் பிரெஞ்சு மொழிபெயர்ப்பாளராக செயல்பட்டு வருகிறார். 2010 முதல் பல நாடுகளுக்குப் பயணித்து தொடர் உரையாற்றியும் கியாப்ஜே தில்கோ கியென்ட்ஸே ரின்போசேயின் அவதாரமாகக் கருதப்படும் தில்கோ கியென்ட்ஸே ரின்போச்சின் போதனைகளைக் கற்பிக்கும் பணியிலும் ஈடுபட்டு வருகிறார்.  

ரிக்கா தனது நூல்களில் விலங்குகளின் உரிமையினை ஆதரித்து எழுதியுள்ளார். இவர் நனிசைவ வாழ்க்கை முறையினைப் பரிந்துரை செய்கிறார்.
# பிளேடு



**பிளேடு** அல்லது **பிளேட்** என்பது 1998 ஆம் ஆண்டு இயக்குநர் இசுடீபன் நோரிங்டன் இயக்கத்தில் வெளியான அமெரிக்க நாட்டு மீநாயகன் திகில் திரைப்படம் ஆகும். இது பிளேடு என்ற மார்வெல் வரைகதை கதாபாத்திரத்தை மையமாக வைத்து மார்வெல் என்டர்பிரைசசு, ஆமென் ரா பிலிம்ஸ் மற்றும் இமேஜினரி போர்சஸ் போன்ற நிறுவனங்கள் தயாரிக்க, நியூ லைன் சினிமா என்ற நிறுவனம் விநியோகம் செய்தது.  

இப் படத்தில் பிளேடு என்ற கதாபாத்திரத்திற்கு நடிகர் வெச்லி சினைப்சு என்பவர் நடிக்க, இவருடன் இசுடீபன் டோர்ஃப், கிறிசு கிறிஸ்டோபர்சன், என் பூசே ரைட், டோனல் லொக் போன்ற பலர் நடித்துள்ளார்கள். பிளேடு ஒரு காட்டேரி பலம் கொண்ட ஒரு மனிதர் ஆனால் அது அவரின் பலவீனம் அல்ல, இவர் தனது வழிகாட்டியான ஆபிரகாம் விஸ்லர் மற்றும் ஹெமாட்டாலஜிஸ்ட் கரேன் ஜென்சன் ஆகியோருடன் சேர்ந்து காட்டேரிகளுக்கு எதிராக போராடுகிறார்.  

பிளேடு படம் 21 ஆகஸ்ட் 1998 அன்று வெளியாகி வணிகரீதியாக வெற்றி பெற்று அமெரிக்காவில் வசூல் ரீதியாக $70 மில்லியன் மற்றும் உலகளவில் $ 131.2 மில்லியன் வசூலித்தது. இந்த திரைப்பட விமர்சகர்களிடமிருந்து கலவையான விமர்சனங்களை பெற்று பார்வையாளர்களிடமிருந்து நேர்மறையான வரவேற்பைப் பெற்றது. இப்படத்தின் வெற்றியை தொடர்ந்து பிளேடு 2 மற்றும் பிளேடு 3 போன்ற திரைப்படங்கள் வெளியானது.  

பிளேடு ஒரு இருண்ட மீநாயகன் படமாகும் மற்றும் பிளேட்டின் வெற்றி மார்வெலின் வெற்றிக்கு அடித்தளமாக அமைந்தது. மேலும் வரைகதை புத்தகத் திரைப்படத் தழுவல்களுக்கான களமாக இந்த படம் அமைத்தது.
# பிளேடு 2



**பிளேடு 2** அல்லது **பிளேட் 2** என்பது 2002 ஆம் ஆண்டு இயக்குநர் கில்லெர்மோ டெல் டோரோ இயக்கத்தில் வெளியான அமெரிக்க நாட்டு மீநாயகன் திகில் திரைப்படம் ஆகும். இது இதே பெயரில் வெளியான மார்வெல் வரைகதை கதாபாத்திரத்தை மையமாக வைத்து மார்வெல் என்டர்பிரைசசு, ஆமென் ரா பிலிம்ஸ் மற்றும் இமேஜினரி போர்சஸ் ஆகியவை இணைந்து தயாரிக்க, நியூ லைன் சினிமா என்ற நிறுவனம் விநியோகம் செய்தது.  

இந்த திரைப்படத்தில் வெச்லி சினைப்சு, கிறிசு கிறிஸ்டோபர்சன், ரோன் பெர்ல்மேன், லியோனர் வரேலா, நார்மன் ரீடஸ் மற்றும் லூக் கோஸ் ஆகியோர் நடித்துள்ளார்கள். இது 1998 ஆம் ஆண்டு வெளியான பிளேடு திரைப்படத்தின் தொடர்ச்சியாக, மனித காட்டேரி கலப்பினத்தவறான பிளேடு மனிதர்களை காட்டேரிகளிடமிருந்து பாதுகாக்கும் தனது தொடர்ச்சியான முயற்சியை தொடர்கிறார். காட்டேரி மற்றும் மனித இனங்கள் இரண்டையும் உலகளாவில் இனப்படுகொலையில் ஈடுபட விரும்பும் பிறழ்ந்த காட்டேரிகளின் குழுவிற்கு எதிராக கடுமையான போரில் தன்னை அர்பணிக்கின்றார்.  

பிளேடு 2 படம் 22 மார்ச் 2002 அன்று வெளியாகி, உலகளவில் $155 மில்லியனுக்கும் அதிகமாக வசூல் செய்து விமர்சகர்களிடமிருந்து கலவையான விமர்சனங்களைப் பெற்றது. இந்த திரைப்படத்தின் மூன்றாவது பாகம் 2004 இல் வெளியானது.
# பிளேடு 3



**பிளேடு 3** அல்லது **பிளேட் 3** என்பது 2004 ஆம் ஆண்டு டேவிட் எஸ். கோயர் என்பவர் திரைக்கதை மற்றும் இயக்கத்தில் வெளியான அமெரிக்க நாட்டு மீநாயகன் அதிரடி திகில் திரைப்படம் ஆகும். இது இதே பெயரில் வெளியான மார்வெல் வரைகதை கதாபாத்திரத்தை மையமாக வைத்து நியூ லைன் சினிமா, மார்வெல் என்டர்பிரைசசு, ஆமென் ரா பிலிம்ஸ், ஷான் டேனியல் புரொடக்சன்சு லிமிடெட் மற்றும் இமேஜினரி போர்சஸ் ஆகியவை இணைந்து தயாரிக்க, நியூ லைன் சினிமா என்ற நிறுவனம் விநியோகம் செய்தது.  

இந்த திரைப்படத்தில் வெச்லி சினைப்சு, கிறிசு கிறிஸ்டோபர்சன், ஜெசிக்கா பைல், ரையன் ரெனால்ட்சு, பார்க்கர் போஸி, நடாஷா லியோன், டோமினிக் புருசெல் மற்றும் டிரிபிள் எச் ஆகியோர் நடித்துள்ளார்கள். இப் படமானது 2002 ஆம் ஆண்டு வெளியான பிளேடு 2 என்ற திரைப்படத்தின் தொடர்ச்சியான மற்றும் இறுதி படமாகும். மனிதர்களுக்கும் காட்டேரிகளுக்கும் இடையிலான போர் தொடர்கிறது. இருப்பினும் மனித காட்டேரி கலப்பின பிளேடு மற்றும் ரத்தவெறி கொண்ட தோழர்களை வெற்றிக்கு இட்டுச் செல்வதில் உறுதியாக இருக்கும் காட்டேரி தலைவர் டானிகா டாலோஸால் என்பவர் எண்ணற்ற கொலைககளை செய்கிறான். இதனால் பிளேடு காட்டேரி வேட்டைக்காரர்களுடன் சேர்ந்து மனிதகுலத்தை தனது சவாலான எதிரியிலிருந்து காப்பற்ற போராடுகிறான்.  

பிளேடு 3 படம் 8 திசம்பர் 2004 அன்று வெளியாகி, உலகளவில் $132 மில்லியனுக்கும் அதிகமாக வசூல் செய்தது. மார்வெல் 2012 இல் கதாபாத்திரத்திற்கான திரைப்பட உரிமையை மீண்டும் பெற்றது.
# வெச்லி சினைப்சு



**வெச்லி திரெண்ட் சினைப்சு** (பிறப்பு: 31 சூலை1962) என்பவர் அமெரிக்க நாட்டு நடிகர், திரைப்படத் தயாரிப்பாளர் மற்றும் தற்காப்புக் கலைஞர் ஆவார். இவர் பிளேடு என்ற மார்வெல் வரைகதை கதாபாத்திரத்தை வைத்து வெளியான பிளேடு (1998), பிளேடு 2 (2002) மற்றும் பிளேடு 3 (2004) போன்ற திரைப்படங்களில் நடித்ததன் மூலம் அறியப்படும் நடிகர் ஆனார்.  

## ஆரம்ப கால வாழ்க்கை
இவர் 31 சூலை1962 ஆம் ஆண்டில் உதவியாசிரியரான மரியன் மற்றும் விமான பொறியாளரான வெஸ்லி ருடால்ப் சினைப்சு ஆகியோருக்கு மகனாக புளோரிடாவின் ஒர்லாண்டோவில் பிறந்து நியூயார்க்கில் வளர்ந்தார்.
# இசுடீபன் நோரிங்டன்



**இசுடீபன் நோரிங்டன்** என்பவர் இங்கிலாந்து நாட்டு திரைப்பட இயக்குநர், ஒப்பனை கலைஞர் மற்றும் சிற்பி ஆவார். இவர் தனது வாழ்க்கையை சிற்பி மற்றும் ஒப்பனை கலைஞராக தொடங்கினார். இவர் 1998 ஆம் ஆண்டில் மார்வெல் வரைகதை கதாபாத்திரத்தை மையமாக வைத்து பிளேடு என்ற படத்தை இயக்கியுள்ளார்.  

## திரைப்படங்கள்
| ஆண்டு | தலைப்பு | இயக்குநர் | எழுத்தாளர் | தயாரிப்பாளர் | குறிப்பு |
| --- | --- | --- | --- | --- | --- |
| 1994 | டெத் மெசின் |  |  |  |  |
| 1998 | பிளேடு | சிறப்புத் தோற்றம் |  |  |  |
| 2001 | தி லாஸ்ட் மினிட் |  |  |  |  |
| 2003 | தி லீக் ஒப்பி ஈஸ்ட்ரொர்டினரி ஜென்டில்மேன் |  |  |  |  |
# குருதிக் குழாய்க்கட்டி அடைப்பு


**குருதிக் குழாய்க்கட்டி அடைப்பு** (**embolism**, **எம்பாலிசம்**) என்பது அடைப்பு ஏற்படுத்தும் பொருளான எம்போலஸ், குருதிக் குழாயின் உள்ளே இருப்பதாகும். இந்த எம்போலசு என்பது குருதி உறைந்து ஏற்பட்டிருக்கலாம் (குருதி உறைகட்டி), கொழுப்பின் சிறுகோளமாக இருக்கலாம் (கொழுப்பு உறைகட்டி), காற்றுக் குமிழாக அல்லது வேறு வளிமமாக இருக்கலாம், பனிக்குட நீர்க்குமிழ் அல்லது வேற்றுப் பொருளாக இருக்கலாம். இத்தகைய தடை குருதிக்குழலில் இரத்த ஓட்டத்தை முழுவதுமாகவோ பகுதியாகவோ தடுக்கலாம். இத்தகைய அடைப்பு (நீர்மக்குழல் அடைப்பு) எம்போலசு ஏற்பட்டவிடத்திலிருந்து தொலைவில் உள்ள உடல் அங்கத்தைப் பாதிக்கலாம். குருதி உறைக்கட்டியால் ஏற்படும் குருதிக்குழாய்க் கட்டி அடைப்பு **திராம்போஎம்பாலிசம்** (குருதி உறைகட்டி அடைப்பு) எனப்படும்.  

எம்பாலிசம் வழமையாக ஓர் நோய்க்குரிய நிகழ்வு. அதாவது ஏதேனும் நோய் அல்லது காயத்துடன் நிகழ்வது. சிலநேரங்களில் சிகிச்சையின் அங்கமாக வேண்டுமென்றே திட்டமிட்டு உருவாக்கப்படலாம். காட்டுகளாக குருதிப்போக்கை நிறுத்திட, புற்றுள்ள நோய்க்கட்டிக்கு குருதி செல்வதைத் தடுத்து அதனை அழித்திட எம்போலசு செலுத்தப்படலாம். இத்தகைய சிகிச்சை முறை குழாய்க்கட்டியாக்கம் (எம்பாலிசேசன்) எனப்படுகின்றது.
# பெலமாரனஅள்ளி


**பெலமாரனஅள்ளி** (*Belamaranahalli*), என்பது இந்திய ஒன்றியம், தமிழ்நாட்டின், தருமபுரி மாவட்டம், பாலக்கோடு வட்டத்துக்கு உட்பட்ட ஒரு வருவாய் கிராமம் ஆகும். இந்த கிராமத்தின் குறியீட்டு எண் 643239. இந்த ஊரானது பெலமாரனஅள்ளி ஊராட்சிக்கு உட்பட்டது.  

## அமைவிடம்
இந்த ஊரானது மாவட்ட தலைநகரான தருமபுரியிலிருந்து 34 கிலோமீட்டர் தொலைவிலும், பாலக்கோட்டில் இருந்து 9 கிலோ மீட்டர் தொலைவிலும், மாநிலத் தலைநகரான சென்னையில் இருந்து 302 கிலோமீட்டர் தொலைவிலும் உள்ளது.  

## மக்கள் வகைபாடு
2011 மக்கள் தொகை கணக்கெடுப்பின்படி இந்த ஊரில் 826 குடும்பங்களும் 3277 மக்களும் வசிக்கின்றனர். இதில் 1672 ஆண்களும் 1605 பெண்களும் அடங்குவர். கிராமத்தில் கல்வியறிவு பெற்றவர்கள் விகிதம் 48.6 % ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்  

## கோயில்கள்
- பெலமாரணஅள்ளி பெருமாள் கோயில்
## மேற்கோள்
# பேவுஅள்ளி


**பேவுஅள்ளி** (*Bevuhalli*), என்பது இந்திய ஒன்றியம், தமிழ்நாட்டின், தருமபுரி மாவட்டம், பாலக்கோடு வட்டத்துக்கு உட்பட்ட ஒரு வருவாய் கிராமம் ஆகும். இந்த கிராமத்தின் குறியீட்டு எண் 643241. இந்த ஊரானது பேவுஹள்ளி ஊராட்சிக்கு உட்பட்டது.  

## அமைவிடம்
இந்த ஊரானது மாவட்ட தலைநகரான தருமபுரியிலிருந்து 31 கிலோமீட்டர் தொலைவிலும், பாலக்கோட்டில் இருந்து 12 கிலோ மீட்டர் தொலைவிலும், மாநிலத் தலைநகரான சென்னையில் இருந்து 306 கிலோமீட்டர் தொலைவிலும் உள்ளது.  

## மக்கள் வகைபாடு
2011 மக்கள் தொகை கணக்கெடுப்பின்படி இந்த ஊரில் 1217 குடும்பங்களும் 4843 மக்களும் வசிக்கின்றனர். இதில் 2480 ஆண்களும் 2363 பெண்களும் அடங்குவர். கிராமத்தில் கல்வியறிவு பெற்றவர்கள் விகிதம் 54.2 % ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்  

## கோயில்கள்
- பேவுஅள்ளி சென்றாயசாமி கோயில்
- பேவுஅள்ளி சோமேஸ்வரர் கோயில்
- பேவுஅள்ளி மல்லேஸ்வரர் கோயில்
- பேவு அள்ளி பெருமாள் கோயில்
## மேற்கோள்
# மலபார் தாவரவியல் பூங்கா மற்றும் தாவர அறிவியல் நிறுவனம்


**மலபார் தாவரவியல் பூங்கா மற்றும் தாவர அறிவியல் நிறுவனம்** (**Malabar Botanical Garden and Institute of Plant Sciences)** இந்தியாவின் கேரள மாநிலத்தில் உள்ள கோழிக்கோடு மாவட்டத்தில் அமைந்திருக்கும் ஒலவண்ண கிராமப் பஞ்சாயத்தில் உள்ளது. நீர்வாழ் தாவர இனங்களைக் கருத்தில் கொண்டு நோக்குகையில் , இது இந்தியாவின் முன்னணி தாவரவியல் பூங்காக்களில் ஒன்றாகும். பன்னாட்டு தாவரவியல் பூங்கா பாதுகாப்பு அமைப்பில் இத்தாவரவியல் பூங்கா ஓர் உறுப்பினராக உள்ளது மற்றும் சர்வதேச நிகழ்ச்சி நிரல் பதிவிலும் இடம்பெற்றுள்ளது. இந்திய அரசாங்கத்தின் சுற்றுச்சூழல், வன மற்றும் காலநிலை மாற்றம் அமைச்சகம் நீர்வாழ் தாவரங்களைப் பாதுகாப்பதில் மலபார் தாவரவியல் பூங்காவை ஒரு முன்னணி தாவரவியல் பூங்காவாக அங்கீகரித்துள்ளது. கோழிக்கோடு பல்கலைக்கழகத்தின் அங்கீகரிக்கப்பட்ட ஆராய்ச்சி மையமான இப்பூங்கா சப்பானின் ஐக்கிய நாடுகள் பல்கலைக்கழகத்தின் நிலையான கல்வியில் நிபுணத்துவம் வாய்ந்த பிராந்திய மையமாகவும் திகழ்கிறது.  

இயற்கையாளர் எந்திரிக் வேன் இரீடு ஓர்ட்டசு மலபாரிக்கசு என்ற நூலில் குறிப்பிடப்பட்டுள்ள 742 இனங்களில் 432 இனங்கள் இங்கே இனப்பெருக்கம் செய்யப்படுகின்றன. அழிந்து வரும் பல அரிய நீர்வாழ் தாவரங்கள், 150 வகையான டெரிடோபைட்டுகள் எனப்படும் சாற்றுக்குழாய் தாவரங்கள், 60 க்கும் மேற்பட்ட பிரையோபைட்டுகள் எனப்படும் பாசி இனங்கள், 52 வகையான பழ மரங்கள், 60 வகையான நறுமண தாவரங்கள் மற்றும் பல மருத்துவ தாவரங்கள் இத்தாவரவியல் பூங்காவில் பாதுகாக்கப்பட்டுள்ளன.  

## அணுகுதல்
கோழிக்கோடு நகரத்திலிருந்து 8 கி.மீ. தொலைவில் 45 ஏக்கர் பரப்பளவில் இத் தாவரவியல் பூங்கா அமைந்துள்ளது. கோழிக்கோடு இரயில் நிலையத்திலிருந்து 8 கி.மீ. தொலைவிலும், கோழிக்கோடு சர்வதேச விமான நிலையத்திலிருந்து 25 கி.மீ. தொலைவிலும் இப்பூங்கா அமைந்துள்ளது. பூங்கா அரசு வேலை நாட்களில் காலை 10 மணி முதல் மாலை 5 மணி வரை பொதுமக்களுக்காகத் திறந்திருக்கும்.
# மு. சக்ரபாணி


**மு. சக்கரபாணி** (*M. Chakrapani*) இந்தியாவின் தமிழ்நாடு மாநிலத்தைச் சேர்ந்த ஓர் அரசியல்வாதியாவார். 2016 மற்றும் 2021 ஆம் ஆண்டுகளில் நடைபெற்ற தமிழக சட்டசபைக்கான தேர்தலில் வானூர் தொகுதியில் இருந்து அனைத்திந்திய அண்ணா திராவிட முன்னேற்றக் கழகத்தின் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.  

### சட்டமன்ற உறுப்பினராக

| ஆண்டு | வெற்றி பெற்ற தொகுதி | கட்சி | பெற்ற வாக்குகள் | வாக்கு விழுக்காடு (%) |  |
| --- | --- | --- | --- | --- | --- |
| 2016 | வானூர் | அதிமுக | 64,167 | 37.09 |  |
| - | 2021 | வானூர் | அதிமுக | 92,219 | 50.99 |
# ஆர். கே. சேகர்


***ராஜகோபால குலசேகரன்*** (*R. K. Shekhar*, 21 ஜூன் 1933 - 30 செப்டம்பர் 1976) மலையாள திரைப்படங்களில் பணியாற்றிய ஒரு இந்திய இசையமைப்பாளர் ஆவார் . இவர் 52 திரைப்படங்களில் 127 பாடல்களுக்கு (மலையாளத்தில் மட்டும் 23) இசையமைத்தார். மேலும் 100 இக்கும் மேற்பட்ட படங்களுக்கு இசை நடத்துனராக இருந்தார். இவர் இசையமைப்பாளர் ஏ. ஆர். ரகுமானின் தந்தை ஆவார்.  
இவர் இசையமைத்த முதல் பாடல் "சோட்டா முதல் சுடலா வரே" ("தொட்டிலிலிருந்து கல்லறை வரை"), என்பதாகும். இப்பாடல் பழசி ராஜா (1964) திரைப்படத்திற்காக இசையமைக்கப்பட்டு கேரளாவில் பெரிய வெற்றி பெற்றது.  

## தனிப்பட்ட வாழ்க்கை
ஆர்.கே.சேகர் கஸ்தூரியை திருமணம் செய்தார். இவர்களது திருமணம் ஆந்திரப் பிரதேசம், திருப்பதியில் அமைந்துள்ள திருமலை வெங்கடேஸ்வரர் கோயிலில் நடைபெற்றது. சேகர் மற்றும் கஸ்தூரிக்கு ஏ. ஆர். ரைஹானா, ஏ. ஆர். ரகுமான், பாத்திமா ரபீக் மற்றும் இஷ்ரத்கத்ரே ஆகிய நான்கு பிள்ளைகள் உள்ளனர். சேகர் 1976ஆம் ஆண்டு செப்டம்பர் 30 ஆம் திகதி அன்று தனது 43 வது வயதில் இறந்தார். ஜி. வி. பிரகாஷ் குமார் இவரது பேரன் ஆவார்.
# திரிபுவன்தாஸ் படேல்


கூட்டுறவு பால் பண்னையை நிறுவிய மும்மூர்த்திகள்:வர்கீஸ் குரியன், திரிபுவன்தாஸ் படேல் மற்றும் அரிசந்த் மேகா தலாயா]]  

**திரிபுவன்தாஸ் கிஷிபாய் படேல்** (**Tribhuvandas Kishibhai Patel**) (22 அக்டோபர் 1903&nbsp;– 3 சூன் 1994) இந்தியாவின் குஜராத் மாநிலத்தில் 1946-இல் *கைரா மாவட்ட பால் உற்பத்தியாளர்கள் கூட்டுறவு ஒன்றியம்* (தற்போது அமுல்) மற்றும் தேசிய பால்பண்ணை மேம்பாட்டு வாரியத்தை நிறுவிய சமூக ஆர்வலர், கூட்டுறவாளர் மற்றும் இந்திய விடுதலை இயக்க வீரர் ஆவார். இவர் காந்தியடிகளின் கொள்கைகளைப் பின்பற்றி, இந்திய விடுதலை இயக்கத்தில் பங்கு பெற்றவர்.  

## கூட்டுறவு இயக்கம்
சர்தார் வல்லபாய் படேல் அவர்களின் ஆலோசனைப் படி, 1940-ஆம் ஆண்டில், திரிபுவன்தாஸ் படேல், குஜராத்தின் கேதா மாவட்டத்த்தின் வேளாண் குடிமக்களிடம் இணைந்து பால் உற்பத்தி மேம்பாட்டுக்கான பனிகளில் கவனம் செலுத்தினார். 1946-இல் இவர் ஆனந்த் நகரத்தில் வர்கீஸ் குரியன் தலைமையில் அமுல் பால் உற்பத்தியாளர்கள் ஒன்றியத்தை நிறுவினார்.  

பின்னர் இவர் வர்கீஸ் குரியனுடன் இணைந்து குஜரத் கூட்டுறவு பால் விற்பனை கூட்டமைப்பு (Gujarat Cooperative Milk Marketing Federation) மற்றும் தேசிய பால்பண்ணை மேம்பாட்டு வாரியத்தை நிறுவினார். இதனால் இந்தியாவில் வெண்மைப் புரட்சி ஓங்கியது.  

## பெற்ற விருதுகள்
- 1963: ரமோன் மக்சேசே விருது'
## இதனையும் காண்க
- வெண்மைப் புரட்சி
- வர்கீஸ் குரியன்
- அரிசந்த் மேகா தலாயா
- அமுல்
- தேசிய பால்பண்ணை மேம்பாட்டு வாரியம்
# அரிசந்த் மேகா தலாயா



**அரிசந்த் மேகா தலாயா** (**Harichand Megha Dalaya**) (22 அக்டோபர் 1921 - 14 செப்டம்பர் 2004) எருமை மாட்டுப் பாலிருந்து பால் பவுடர் கண்டுபிடிப்புக்கு பெயர் பெற்றவர். திரிபுவன்தாஸ் படேல் மற்றும் வர்கீஸ் குரியன் ஆகியவர்களுடன் இணைந்து பணியாற்றி இந்தியாவில் வெண்மைப் புரட்சிக்கு வித்திட்டவர். குஜராத் மாநிலத்தில் அமுல் கூட்டுறவுல் பால் பண்ணை நிறுவக் காரணமான மூவரில் இவரும் ஒருவர்.  

## இதனையும் காண்க
- திரிபுவன்தாஸ் படேல்
- வர்கீஸ் குரியன்
- வெண்மைப் புரட்சி
- அமுல்
# சிரத்தா ஜாதவ்


**சிரத்தா ஜாதவ்** (*Shraddha Jadhav*) (பிறப்பு 1964கள்) மகாராட்டிராவின் மும்பையைச் சேர்ந்த சிவ சேனா கட்சியின் அரசியல்வாதி ஆவார். இவர் 1 திசம்பர் 2009 முதல் 8 மார்ச் 2012 வரை மும்பை நகரத்தின் நகரத் தந்தையாகவும், நாட்டின் பணக்கார நகராட்சி அமைப்பான பெருநகரமும்பை மாநகராட்சியின் தலைவராகவும் பணியாற்றினார். இவர் வணிகவியலில் பட்டம் பெற்றுள்ளார். 1992 முதல் 2017 வரை தொடர்ந்து ஆறு முறை பெருநகர மும்பை மாநகராட்சிக்கு தேர்ந்தெடுக்கப்பட்டார்.  

## சொந்த வாழ்க்கை
சிரத்தா முதலில் மகாராட்டிராவின் கொங்கண் பகுதியில் உள்ள சங்கமேசுவரத்தைச் சேர்ந்தவர்.  

சிறீதர் ஜாதவ் என்பவரை திருமணம் செய்து கொண்ட இவருக்கு பவன், கோவிந்த் சாகர் என்ற இரண்டு மகன்கள் உள்ளனர். அடுத்த இரண்டு பெருநகர மும்பை மாநகராட்சிக்கு நடந்த தேர்தல்களில் இவர் அதே பகுதியில் வெற்றி பெற்றார். 1997ஆம் ஆண்டில், இவர் சிவசேனா கட்சியி சேர்ந்தார், 1998இல், அப்போதைய மும்பை நகரத் தந்தையான நந்து சதத்தின் 11 உறுப்பினர்களைக் கொண்ட மன்றத்தில் இவர் தேர்ந்தெடுக்கப்பட்டார். சிவசேனாவைச் சேர்ந்த மற்றொரு பெண் நகரத் தந்தையான சுபா ரவுலுக்குப் பிறகு இவர் மும்பையின் ஐந்தாவது பெண் நகரத் தந்தையானார்.  

சிரத்தா தோட்டங்கள் மற்றும் சந்தைக் குழுக்கள் , பெருநகர மும்பை மாநகராட்சியின் பெண்கள் மற்றும் குழந்தைகள் நலக் குழுக்களுக்கும் தலைமை தாங்கினார். இவர் நிலை மற்றும் மேம்பாட்டு குழுவின் ஒரு பகுதியாக இருந்தார். 2010 உலக நகரத் தந்தை பரிசுக்கான 25 இறுதிப் போட்டியாளர்களில் இவரும் ஒருவர்.
# சிரத்தா சசிதர்


**சிரத்தா சசிதர்** (*Shraddha Shashidhar*)(பிறப்பு 3 செப்டம்பர் 1996) ஓர் இந்திய அழகிப் போட்டி வெற்றியாளர் ஆவார். இவர் 2017 மிஸ் திவா உலக அழகிப் போட்டியில் மகுடம் சூடினார். மேலும், மிஸ் உலக அழகிப் போட்டியில் இந்தியாவைப் பிரதிநிதித்துவப்படுத்தினார்.  

இவர் நைக், யமஹா, பாசினோ போன்ற பொருட்களுக்கு வடிவழகியாக இருக்கிறார். மிஸ் உலக அழகிப் போட்டி இந்தியா 2017இல் இவர் கானா, தாய்லாந்து, பிலிப்பீன்சு போன்ற நாடுகளில் துணி, சுற்றுலா, அசையாச் சொத்து வணிகம் போன்ற நிகழ்வுகளை ஊக்குவிப்பதற்காக இந்திய பிரதிநிதியாக சர்வதேச அளவில் பயணம் செய்தார்.  

## ஆரம்ப கால வாழ்க்கை
சிரத்தா இந்தியாவின் சென்னையில் பிறந்தார். நாசிக் , தியோலாலி, இராணுவப் பொதுப் பள்ளியில் தனது பள்ளிப்படிப்பை முடித்தார். பின்னர், மும்பை சோபியா மகளிர் கல்லூரியில் சேர்ந்து மக்கள் ஊடகத்தில் பட்டம் பெற்றார்.  

## அழகிப் போட்டிகள்

### மிஸ் திவா - 2017
சிரத்தா யமஹா பாசினோ மிஸ் திவா உலக அழகிப் போட்டியி 2017 -ல் யமஹா பாசினோ மிஸ் திவா அழகிப்போட்டி 2016இன் வெற்றியாளரான, ரோஷ்மிதா ஹரிமூர்த்தியால் முடிசூட்டப்பட்டார் .  

### மிஸ் யுனிவர்ஸ் 2017
26 நவம்பர் 2017 அன்று அமெரிக்காவின் நெவாடாவின் லாஸ் வேகஸில் நடைபெற்ற மிஸ் யுனிவர்ஸ் 2017இல் இவர் இந்தியாவைப் பிரதிநிதித்துவப்படுத்தினார்
# ஓலைவாலன் திருக்கை



**ஓலைவாலன் திருக்கை** அல்லது **இலை திருக்கை** (*Cowtail stingray*) என்பது தஸ்யாதிடே குடும்பத்தைச் சேர்ந்த ஒரு வகை திருக்கை மீன் ஆகும். இது இந்தோ பசிபிக் பிராந்தியத்தில் பரவலாக உள்ளது. இது அவ்வப்போது நன்னீர் வாழ்விடங்களில் நுழைகிறது. ஓலைவாலையன் திருக்கையின் ஒரு தனித்துவமான அடையாளமாக இதன் வாலில் ஒரு ஓலை கட்டபட்டது போன்ற வடிவம் ஆகும். இந்த இனமானது வணிக முக்கியத்துவம் கொண்டதாக உள்ளது. இதன் தோல் உயர்தரமானதாக குறிக்கப்படுகிறது. இந்த இன மீன்கள் அதிகப்படியான மீன்பிடி செயல்பாடுகளால் அச்சுறுத்தலுக்கு உள்ளாகியுள்ளன.  

## பரவலும், வாழ்விடமும்
ஓலைவாலன் திருக்கையானது தென்னாப்பிரிக்கா மற்றும் செங்கடல் முதல் யப்பான் மற்றும் ஆத்திரேலியா வரை மெலனீசியா மற்றும் மைக்குரோனீசியா உட்பட, இந்தோ-பசிபிக் வெப்பமண்டல கடல் பகுதியில் பரவலாக வாழ்கிறது. இவை வலசை போய் முகத்துவாரங்கள் மற்றும் ஆறுகள் போன்றவற்றில் நுழைவதாக அறியப்படுகிறது. இந்த இனம் தென்கிழக்கு ஆசியாவில் நன்னீரிலிருந்தது பொதுவாக பதிவு செய்யப்பட்ட திருக்கை ஆகும். மேலும் இது கடலில் இருந்து 2,200 கிமீ (1,400 மைல்) தொலைவில் கங்கை ஆற்றில் காணப்பட்ட ஒரு பதிவு உள்ளது. இவை பொதுவாக கடலோர நீரில் மணல் அடியில் புதைந்து மறைந்தும், பவளப் பாறைகள் உள்ள பகுதிகளிலும் ஆழத்தில் காணப்படுகின்றன.  

## விளக்கம்

ஓலைவாலையன் திருக்கையானது தட்டுபோன்ற பெரிய உடலும், தடித்த வாலும் கொண்டது. இதன் உடல் வட்டவடிவில், சற்று முக்கோணமாக காணப்படும். இதன் முதன்மை உடல் நீளத்தைவிட 1.1-1.3 மடங்கு அகலம் கொண்டதாக அளவிடப்பட்டுள்ளது. இதன் மூக்கு அகன்று வட்டமானதாகவும், மழுங்கியதாகவும் இருக்கும். இதன் கண்கள் மிகவும் சிறியவையாகவும், பரந்த இடைவெளி கொண்டவை. இவற்றின் வாய் குறுகலானது, ஒவ்வொரு தாடையிலும் வரிசையாக 20 தனித்துவமான அறுகோண, நெருக்கமான பற்கள் கொண்டுள்ளது. மேலும் இதன் வாய் அடியில் சுவை தடிப்புகள் உள்ளன. இதன் மேப் பக்கமாக மூச்சுக் குழல் உள்ளது. இதன் வால் முனையில் நஞ்சுள்ள கூரிய கொடுக்கு உள்ளது. அதன்மூலம் இது எதிரிகளைக் கொட்டும்.  

இவற்றின் உடல் நிறம் ஓரேமாதிரியாக சாம்பல் பழுப்பு நிறத்தில் இருக்கும். உடலின் மேலே அடர் நிறத்திலும், பெரும்பாலும் கீழே வெள்ளை நிறத்திலும் இருக்கும். வால் முனை கருப்பாக இருக்கும். இந்த இனம் 3 மீட்டர் (9.8 அடி) நீளம் மற்றும் 1.8 மீட்டர் (5.9 அடி) அகலம், மற்றும் 250 கிலோ (550 பவுண்ட்) எடை வரை வளரும்.  

## உயிரியல் மற்றும் சூழலியல்

ஓலைவாலன் திருக்கையானது எலும்பு மீன்கள் ( காரல், நெமிப்டெரஸ், சோலிஸ் போன்றவை), ஓடுடைய கணுக்காலிகள், பல்நுண்முள் புழுக்கள், சிபுன்குலிட்ஸ், மெல்லுடலிகள் போன்றவற்றை உணவாக கொள்கிறது. இந்த திருக்கையானது பல்வேறு வகையான கொம்பன் சுறாக்கள் மற்றும் ரெக்வியாம் சுறாக்கள் , போத்தல் மூக்கு ஓங்கில்கள் போன்றவற்றால் வேட்டையாடப்படுகிறது. அச்சுறுத்தல் ஏற்படும் போது, இவை வேட்டையாடுபவரிடமிருந்து 45 ° கோணத்தில் தப்பிச் செல்கின்றன.
# பொன். ஜெயசீலன்


**பொன். ஜெயசீலன்** (*Pon Jayaseelan*) என்பவர் இந்திய அரசியல்வாதியும் தமிழ்நாடு சட்டப் பேரவை உறுப்பினரும் ஆவார். நீலகிரி மாவட்டம் நடுகாணியைச் சார்ந்த இவர், கோயம்புத்தூர் சட்டக் கல்லூரியில் பயின்று சென்னை, அம்பேத்கர் சட்டப் பல்கலைக்கழகத்தில் பட்டம் பெற்றுள்ளார். இவர் அனைத்திந்திய அண்ணா திராவிட முன்னேற்றக் கழகத்தின் உறுப்பினர். 2021ஆம் ஆண்டு மே மாதம் நடைபெற்ற தமிழ்நாடு சட்டப் பேரவைத் தேர்தலில் நீலகிரி மாவட்டம் கூடலூர் சட்டப் பேரவைத் தொகுதியில் அஇஅதிமுக வேட்பாளராகப் போட்டியிட்டு தமிழ்நாடு சட்டப் பேரவை உறுப்பினராகத் தேர்ந்தெடுக்கப்பட்டார்.
# இந்திய வருவாய்ப் பணி


**இந்திய வருவாய்ப் பணி** (**Indian Revenue Service**) (சுருக்கமாக **IRS**), இந்திய ஆட்சிப் பணி, இந்தியக் காவல் பணி, இந்திய வெளியுறவுப் பணி மற்றும் இந்திய வனப் பணி அதிகாரிகளைப் போன்றே இப்பணிக்கான அதிகாரிகள் ஆண்டுதோறும் இந்தியக் குடியியல் பணிகள் தேர்வுகள் (குரூப் A) மூலம் தேர்வு செய்யப்படுகின்றனர். தேர்வு செய்யப்படும் அதிகாரிகள் நேரடியாக இந்திய அரசின் வருமான வரித் துறை அல்லது மத்திய சுங்கம் மற்றும் மறைமுக வரிகள் துறையில் உதவி ஆணையர்களாக நியமிக்கப்படுகின்றனர்.  

## பயிற்சி
- இந்தியக் குடியியல் பணிகள் தேர்வுகள் மூலம் இந்திய வருவாய்ப் பணிக்கு சேர்ந்த அதிகாரிகளுக்கு முசோரியில் உள்ள லால்பகதூர் சாஸ்திரி தேசிய நிர்வாகப் பயிற்சி மையத்தில் மூன்று மாத அடிப்படை பயிற்சி வழகப்படுகிறது.
- நேரடி வரியான, வருமான வரி அதிகாரிகளுக்கு, நாக்பூரில் உள்ள தேசிய நேரடி வரிகள் கழகத்தில் 16 மாத பயிற்சி அளிக்கப்படுகிறது
- மறைமுக வரிகளான சுங்க வரி, சரக்கு மற்றும் சேவை வரி மற்றும் போதை பொருட்கள் தடுப்பு அதிகாரிகளுக்கு பரிதாபாத்தில் உள்ள தேசிய அகாதமியில் 16 மாத பயிற்சி வழங்கப்படுகிறது.

## இந்திய வருவாய்ப் பணியின் கடமைகள்
- நேரடி வரிகளான வருமான வரியை வசூலித்தல். வருமான வரி செலுத்தாமல் ஏய்ப்பவர்களை மீது நடவடிக்கை எடுத்தல், வழக்கு பதிவு செய்தல், சொத்துக்களை ஜப்தி செய்தல்.
- மறைமுக வரிகளான் சுங்க வரியை துறைமுகம், வானூர்தி நிலையம் மற்றும் எல்லைச் சாவடிகளிலிருந்து வசூலித்தல், கடத்தல் பொருட்களை கைப்பற்றல், சரக்கு மற்றும் சேவை வரிகள் வசூலித்தல் மற்றும் நாட்டில் போதைப் பொருட்கள் கடத்தலை தடுப்பது மற்றும் கடத்தல்கார்களை பிடித்து வழக்கு பதிவு செய்தல்.

## பதவி நிலைகள்
இந்திய வருவாய் பணி அதிகாரிகளின் பதவி நிலைகளும், ஊதியங்களும்:  
**அரசுச் செயலர்களுக்கு இணையான பதவி**

| உதவிச் செயலர் |
| --- |
**அரசுச் செயலர்களுக்கு இணையான பதவி**

| அரசு உதவிச் செயலளர் |
| --- |

## இதனையும் காண்க

- இந்திய ஆட்சிப் பணி
- இந்தியக் காவல் பணி
- இந்திய வெளியுறவுப் பணி
- இந்திய வனப் பணி
- இந்தியக் குடியியல் பணிகள் தேர்வு
# தி. ஜெ. கோவிந்தராஜன்



**கோவிந்தராஜன் தி. ஜெ.** (*Govindarajan T J*) என்பவர் தமிழ்நாட்டைச் சேர்ந்த ஒரு இந்திய அரசியல்வாதி மற்றும் திராவிட முன்னேற்றக் கழகத்தின் உறுப்பினர் ஆவார். இவர் திருவள்ளூர் மாவட்டம் கும்மிடிப்பூண்டியினைச் சேர்ந்தவர். கோவிந்தராஜன் தமிழ்நாடு சட்டப் பேரவைக்கு 2021ஆம் ஆண்டு மே மாதம் நடைபெற்ற தேர்தலில் கும்மிடிப்பூண்டி சட்டமன்ற உறுப்பினராக திமுக சார்பில் போட்டியிட்டு வெற்றிப்பெற்றார்.
# மிகைல் தால்

**மிகைல் நெகெமிவிச் தால்** (9 நவம்பர் 1936&nbsp;- 28 ஜூன் 1992) ஒரு சோவியத் லாட்விய சதுரங்க வீரர் மற்றும் எட்டாவது உலகசதுரங்க சாம்பியன் ஆவார் . அவர் சதுரங்க வரலாற்றின் மிகச் சிறந்த வீரர்களில் ஒருவராகவும் சதுரங்க மேதையாகவும் கருதப்படுகிறார். தால் தாக்குதல் பாணியில் ஆடி பல ஒருங்கிணைந்த சதுரங்க தந்திரங்களை பயன்படுத்தி ஆட்டக்காரர்களை வீழ்த்துவதில் பிரசித்தி பெற்றவர். அவரது ஆட்டம் கணிக்க முடியாத தன்மைக்காக அறியப்பட்டது. "அவருக்கான ஒவ்வொரு விளையாட்டும் ஒரு கவிதையைப் போலவே ஒப்பிலாதது மற்றும் விலைமதிப்பிலாதது " என்று கூறப்படுகிறது. மிகைலை "மிஷா" என்று பலர் சுருக்கி அழைத்தனர். அவர் **"ரீகாவின் மாயாஜாலக்காரர் "** என்ற புனைப்பெயரையும் பெற்றார்.  

23 அக்டோபர் 1973இல் இருந்து 16 அக்டோபர் 1974 வரை ஒரு ஆட்டம் கூட தோற்காமல் 95 ஆட்டங்கள் விளையாடினார் (46 வெற்றிகள், 49 டிராக்கள்) . இதன் மூலம், சதுரங்க வரலாற்றில் தொடர்ச்சியாக அதிக ஆட்டங்கள் தோற்காமல் விளையாடிய வீரர் என்ற சாதனையை படைத்தார். இந்த சாதனையை சீன கிராண்ட்மாஸ்டர் டிங் லிரன் பின்னர் முறியடித்தார். மேலும் தால் ஒரு சிறந்த சதுரங்க எழுத்தாளராகவும் அறியப்பட்டார்.  

தால் 28 ஜூன் 1992 அன்று மாஸ்கோ, ரஷ்யாவில் இறந்தார். மிகைல் தால் நினைவு சதுரங்கப் போட்டி 2006 முதல் ஆண்டுதோறும் மாஸ்கோவில் நடைபெற்று வருகிறது.
# தமிழி (வலைத் தொடர்)



***தமிழி*** என்பது 2019 ஆம் ஆண்டு வெளிவந்த ஓர் இந்திய தமிழ் மொழி ஆவணப்பட வலைத் தொடர் ஆகும், இது ஹிப்ஹாப் தமிழா அவர்களால் உருவாக்கப்பட்டு தயாரிக்கப்பட்டது. எட்டு அத்தியாயங்கள் கொண்ட இந்த வலைத் தொடரை பிரதீப் குமார் இயக்கியுள்ளார். இந்த தொடரின் எழுத்தாளர் இளங்கோ ஆவார். இது தமிழ் எழுத்து எழுத்தின் பரிணாமத்தை அடிப்படையாகக் கொண்ட ஒரு ஆராய்ச்சி ஆவணப்படத் தொடர். முதல் பாகம் 2 அக்டோபர் 2019 அன்று,ஹிப்ஹாப் தமிழாவின் அதிகாரப்பூர்வ யூடியூப் சேனல் மூலம் ஒளிபரப்பப்பட்டது. அதன் இறுதி அத்தியாயம் 22 நவம்பர் 2019 அன்று ஒளிபரப்பப்பட்டது.  

## ஒலிப்பதிவு
வலைத் தொடருக்கான விளம்பரப் பாடலை ஹிப்ஹாப் தமிழா எழுதி இசையமைத்தார். அந்தோணி தாசனுடன் இணைந்து பாடினார். யூடியூபில் 21 செப்டம்பர் 2019 அன்று இசைக் காணொளியாகவும் ,அதே நாளில் அனைத்து ஊடக ஓடை தளங்களிலும் தனிப்பாடலாகவும் வெளியிடப்பட்டது.
# நாளஞ்சார் அறுவைச் சிகிச்சை



**நாளஞ்சார் அறுவைச் சிகிச்சை** (**vascular surgery**) நாளஞ்சார் அமைப்புகளின் (தமனிகள், சிரைகள், நிணநீர் நாளங்கள்) நோய்களை மருத்துவ சிகிச்சை, குறைந்தளவே-உட்புகும் செருகுழல் முறைமைகள், மற்றும் திறந்த அறுவை மீளமைப்பு மூலம் குணப்படுத்துகின்ற சிறப்பு அறுவைச் சிகிச்சை முறையாகும். இந்த சிறப்பு சிகிச்சை முறை பொது மற்றும் இதய அறுவைச் சிகிச்சைகளிலிருந்து கிளைத்தது. இந்த சிகிச்சையில், உடலின் மற்ற முதன்மை மற்றும் இன்றியமையா சிரைகளும் தமனிகளும் உள்ளடங்கியவை. திறந்த அறுவை முறைகளும், குருதிக்குழலுள் செருகுழல் செலுத்தி செய்யப்படும் முறைகளும் கையாளப்படுகின்றன. நாளஞ்சார் அறுவை வல்லுநர் அனைத்து நாளஞ்சார் அமைப்புகளின் நோய்களையும் கண்டறியவும் மேலாளவும் பயிற்சி அளிக்கப்பட்டுள்ளார். இருப்பினும் இதயத்தினுள் உள்ள இரத்த நாளங்களிலும் மண்டையோட்டினுள் உள்ள நாளங்களிலும் இவர்கள் அறுவை சிகிச்சை மேற்கொள்வதில்லை.  

## வெளியிணைப்புகள்
- Society for Vascular Surgery (U.S.)
- European Society for Vascular Surgery